Ke ne ka simolola go kopanela gape le Phuthego ya Thionville. Ruri ke ne ka itumelela go bona bakaulengwe le bokgaitsadi ba me ba semoya gape! Go ne go itumedisa go itse kafa ba neng ba ikanyega ka gone le fa ba ne ba lebana le diteko tse dintsi. Tsala ya me e e rategang Albin, o ne a tlhokafalela kwa Regensburg kwa Jeremane. Moragonyana ke ne ka utlwa gore ntsalake e bong Jean Hisiger o ne a nna Mosupi wa ga Jehofa mme a bolawa ka go bo segakolodi sa gagwe se ne se sa mo letle go ya bosoleng. Jean Queyroi yo ke neng ke bereka le ene kwa ofising ya lekala ya kwa Paris, o ne a itshoka dingwaga di le tlhano kwa kampeng e go neng go dirwa tiro e e boima kwa go yone kwa Jeremane. * Fa Moeteledipele wa Orthodox ya Russia e bong Tikhon a swa ka 1925, kereke e ne ya se ka ya letlelelwa go tlhopha moeteledipele yo mongwe. Tsela e bodumedi bo neng jwa tlhaselwa ka yone morago ga moo e ne ya felela ka gore dikereke di le dintsi di senngwe kana di dirisediwe ditiro dingwe tse e seng tsa bodumedi. Baruti ba ne ba isiwa kwa dikampeng tsa makgoba, koo bontsi jwa bone bo neng jwa swela gone. Encyclopædia Britannica e tlhalosa jaana: “Mo pusong ya ga Joseph Stalin kwa bofelong jwa dingwaga tsa bo1920 le bo1930, kereke e ne ya bogisiwa mo go botlhoko mo go neng ga swa batho ba le diketekete. Ka 1939, go ne go na le bobishopo ba le bararo kana ba le banè fela ba Othordox le dikereke di le 100 fela tse di neng di letleletswe semolao.”